Document ID: 32010D0750

DECIZIA COMISIEI
din 3 decembrie 2010
de stabilire, pentru Estonia, Cipru, Letonia, Lituania, Malta, Polonia și Slovacia, a soldului final care trebuie plătit sau recuperat la încheierea programului în cazul programelor tranzitorii de dezvoltare rurală finanțate de Fondul european de orientare și garantare agricolă (FEOGA)
[notificată cu numărul C(2010) 8471]
(Numai textele în limbile estonă, greacă, letonă, lituaniană, malteză, polonă și slovacă sunt autentice)
(2010/750/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 27/2004 al Comisiei din 5 ianuarie 2004 de stabilire a normelor tranzitorii de aplicare a Regulamentului (CE) nr. 1257/1999 al Consiliului în ceea ce privește finanțarea de către FEOGA, secțiunea Garantare, a măsurilor de dezvoltare rurală pentru Republica Cehă, Estonia, Cipru, Letonia, Lituania, Ungaria, Malta, Polonia, Slovenia și Slovacia (1), în special articolul 3 alineatul (4),
având în vedere Regulamentul (CE) nr. 1260/1999 al Consiliului din 21 iunie 1999 de stabilire a dispozițiilor generale referitoare la Fondurile structurale (2), în special articolul 32 alineatul (3),
având în vedere Regulamentul (CE) nr. 1257/1999 al Consiliului din 17 mai 1999 privind sprijinul pentru dezvoltare rurală acordat din Fondul european de orientare și garantare agricolă (FEOGA) și de modificare și abrogare a unor regulamente (3), în special articolul 47 alineatul (3),
după consultarea Comitetului pentru fondurile agricole,
întrucât:
(1)
Decizia 2009/984/UE a Comisiei (4) a stabilit, pentru Republica Cehă, Ungaria și Slovenia, soldul final care urma să fie plătit sau recuperat la încheierea programului în cazul programelor tranzitorii de dezvoltare rurală finanțate de FEOGA.
(2)
Pe baza conturilor anuale prezentate de Estonia, Cipru, Letonia, Lituania, Malta, Polonia și Slovacia referitoare la cheltuielile din domeniul măsurilor de dezvoltare rurală, însoțite de informațiile solicitate, conturile agențiilor de plăți menționate la articolul 6 alineatul (2) din Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (5) au fost închise pentru exercițiile financiare 2005 (6), 2006 (7), 2007 (8), 2008 (9) și 2009 (10). Deciziile aferente de închidere a conturilor au fost adoptate.
(3)
Termenul limită de eligibilitate pentru programele ITDR a fost fixat la 31 decembrie 2008. Estoniei, Maltei și Slovaciei li s-a acordat o prelungire a termenului limită de eligibilitate. Cheltuielile efectuate între 16 octombrie 2008 și 30 iunie 2009 au fost declarate în conturile anuale pentru 2009; prin urmare, prin deciziile de închidere a conturilor menționate anterior se închid toate cheltuielile efectuate în cadrul acestor programe.
(4)
În conformitate cu dispozițiile articolului 32 alineatul (3) din Regulamentul (CE) nr. 1260/1999 al Consiliului, plățile totale combinate efectuate în legătură cu programul înaintea plății soldului final nu trebuie să depășească 95 % din angajamentul comunitar pentru programul respectiv.
(5)
În ceea ce privește cheltuielile din domeniul dezvoltării rurale care fac obiectul articolului 3 alineatul (4) din Regulamentul (CE) nr. 27/2004, soldul final care trebuie plătit sau recuperat se calculează pe baza ultimei decizii de închidere a conturilor și pe baza informațiilor suplimentare furnizate de Estonia, Cipru, Letonia, Lituania, Malta, Polonia și Slovacia în conformitate cu considerentul 6 de mai jos.
(6)
În vederea încheierii programelor tranzitorii de dezvoltare rurală, statelor membre în cauză li s-a solicitat să furnizeze informații cu privire la datoriile restante legate de aceste programe. Datele privind datoriile au fost verificate și luate în considerare de Comisie la calcularea soldului final.
(7)
În conformitate cu articolul 30 alineatul (2) din Regulamentul (CE) nr. 1290/2005, prezenta decizie nu aduce atingere deciziilor luate ulterior de către Comisie privind excluderea de la finanțarea UE a cheltuielilor care nu au fost efectuate în conformitate cu normele Uniunii Europene,
ADOPTĂ PREZENTA DECIZIE:
Articolul 1
Sumele din soldul final care, în temeiul prezentei decizii, trebuie recuperat de la fiecare stat membru sau plătit acestuia în domeniul măsurilor de dezvoltare rurală aplicabile în Estonia, Cipru, Letonia, Lituania, Malta, Polonia și Slovacia sunt stabilite în anexă.
Articolul 2
Prezenta decizie stabilește soldul final al programelor tranzitorii de dezvoltare rurală care mai sunt finanțate de Fondul european de orientare și garantare agricolă (FEOGA).
Articolul 3
Prezenta decizie se adresează Republicii Estonia, Republicii Cipru, Republicii Letonia, Republicii Lituania, Republicii Malta, Republicii Polone și Republicii Slovace.
Adoptată la Bruxelles, 3 decembrie 2010.

Labels: 18
15
4
6